b'\n_START_ARTICLE_\nParcul Sebastian\n_START_PARAGRAPH_\nParcul Sebastian este un parc din Bucure\xc8\x99ti, situat \xc3\xaen zona Rahova, Sector 5. Parcul dispune de arcade pentru plante ag\xc4\x83\xc8\x9b\xc4\x83toare, gard viu, o f\xc3\xa2nt\xc3\xa2n\xc4\x83 artezian\xc4\x83, locuri de joac\xc4\x83 pentru copii, teren de fotbal \xc8\x99i de tenis \xc8\x99i alei spa\xc8\x9bioase. Terenurile de sport din parc au acces gratuit. De asemenea, parcul Sebastian este unul dintre locurile \xc3\xaen care Prim\xc4\x83ria organizeaz\xc4\x83 diferite evenimente sau concerte.\n_START_SECTION_\nGeografie\n_START_PARAGRAPH_\nParcul este delimitat de str\xc4\x83zile Mihail Sebastian, Dumbrava Nou\xc4\x83, Mo\xc8\x9boc \xc8\x99i F\xc4\x83t-Frumos.\n_START_SECTION_\nIstorie\n_START_PARAGRAPH_\nDac\xc4\x83 este s\xc4\x83 cobor\xc3\xa2m \xc3\xaen trecut, \xc3\xaen secolul al XVIII-lea, afl\xc4\x83m c\xc4\x83 zona Rahovei a \xc8\x9binut de formarea mahalalei Calicilor, unde locuiau s\xc4\x83racii, p\xc3\xa2rli\xc8\x9bii \xc8\x99i infractorii m\xc4\x83run\xc8\x9bi ai Bucure\xc8\x99tiului, zon\xc4\x83 transformat\xc4\x83 \xc8\x99i industrializat\xc4\x83 \xc3\xaen urm\xc4\x83toarele decenii. Schimbarea a venit \xc8\x99i \xc3\xaen timpul comunismului, odat\xc4\x83 cu marea sistematizare a ora\xc8\x99ului. \xc3\x8en anii 80, blocurile au luat locul caselor de negustori, de la Calea Rahovei p\xc3\xa2n\xc4\x83 la Calea 13 Septembrie. Acum se formeaz\xc4\x83 \xc8\x99i Parcul Sebastian, numit dup\xc4\x83 strada cu acela\xc8\x99i nume, l\xc4\x83rgit\xc4\x83 la acel moment. Lucr\xc4\x83rile din zon\xc4\x83 au l\xc4\x83sat un teren gol l\xc3\xa2ng\xc4\x83 fosta uzin\xc4\x83 Vulcan, \xc3\xaenfiin\xc8\x9bat\xc4\x83 la 1904, \xc8\x99i acolo s-a decis realizarea unui parc. Se poate spune c\xc4\x83 este un parc t\xc3\xa2n\xc4\x83r, cu posibilit\xc4\x83\xc8\x9bi neb\xc4\x83nuite de transformare.\n_START_SECTION_\nControverse\n_START_PARAGRAPH_\nControverse \xc3\xaen cazul parcului Sebastian apar asupra etimologiei cuv\xc3\xa2ntului. Prima explica\xc8\x9bie ar fi c\xc4\x83 numele vine de la scriitorul Mihail Sebastian, care a locuit pe Strada Mihail Sebastian, \xc3\xaen apropierea parcului. A doua explica\xc8\x9bie, mai pu\xc8\x9bin plauzibil\xc4\x83, este c\xc4\x83 ar veni de la un colonel Sebastian, care ar fi donat parcul secolul trecut statului rom\xc3\xa2n.'